กรมการจัดหางาน เผย มาตรการเร่งด่วนรับมือแรงงานกลับจากประเทศเสี่ยงโควิด-19
กรมการจัดหางาน เผย มาตรการเร่งด่วนรับมือแรงงานกลับจากประเทศเสี่ยงโควิด-19นายสุชาติ พรชัยวิเศษกุล อธิบดีกรมการจัดหางาน  เปิดเผยว่า กรมการจัดหางาน  ออกหนังสือด่วน ประกาศข้อสั่งการและมาตรการเร่งด่วน  เพื่อรองรับแรงงานไทยที่เดินทางกลับจากประเทศเสี่ยงต่อการติดเชื้อ และแพร่ระบาดของโรค COVID-19 โดยระยะแรกจะเร่งประสานแจ้งข้อมูลคนงานที่เดินทางกลับจากหน่วยงานที่เกี่ยวข้อง และส่งหนังสือถึงผู้ว่าราชการจังหวัดทุกจังหวัด เพื่อมอบหมายจัดหางานจังหวัดดำเนินการตามมาตรการเร่งด่วน โดยจะดำเนินการเชิงรุก พร้อมส่งเจ้าหน้าที่ลงพื้นที่บูรณาการร่วมกับหน่วยงานในพื้นที่จังหวัด เพื่อให้แรงงานไทยทุกคนได้รับบริการด้านการส่งเสริมการมีงานทำ รวมทั้งการตรวจสอบสิทธิประโยชน์การเป็นสมาชิกกองทุนเพื่อช่วยเหลือคนหางานไปทำงานในต่างประเทศ ของแรงงานไทยที่เดินทางกลับจากประเทศเสี่ยงต่อการติดเชื้อและแพร่ระบาดของโรค หากเป็นสมาชิกกองทุนฯ จะมีสิทธิได้รับเงินช่วยเหลือบรรเทาความเดือดร้อน จำนวน 15,000 บาท นอกจากนี้ ยังได้จัดเตรียมตำแหน่งงานว่างทั่วประเทศ เพื่อให้แรงงานไทยที่มีความประสงค์จะหางานทำ ได้สมัครงานในตำแหน่งที่ต้องการ อธิบดีกรมการจัดหางาน กล่าวต่อไปว่า ในส่วนผู้ที่ไม่ประสงค์จะทำงานในสถานประกอบการ จะส่งเสริมอาชีพเทรนด์ใหม่ ที่ทำรายได้ดีในขณะนี้ ได้แก่ บริการดูแลผู้สูงอายุ บริการรับ-ส่งอาหาร  และบริการร้านอาหารตามออร์เดอร์ทางออนไลน์ พร้อมให้ข้อมูลแนวโน้มความต้องการของตลาดแรงงาน ข้อมูลตำแหน่งว่างงาน แนะนำการเตรียมความพร้อมในการสมัครงานสำหรับผู้เดินทางกลับจากต่างประเทศ รวมทั้งให้ความรู้เกี่ยวกับการประกอบอาชีพอิสระ แนะนำแหล่งเงินทุน และแหล่งฝึกอาชีพ เพื่อบรรเทาผลกระทบจากการขาดรายได้  นอกจากนี้ จะสำรวจความต้องการกลับไปทำงานในต่างประเทศ ภายหลังสิ้นสุดการแพร่ระบาดของโรคโควิด-19 เพื่อส่งเสริมไปทำงานอย่างถูกกฎหมาย